戊寅雪中有感
作者：徐瑞
朝代：宋

paragraphs: 五更窗白鳴早鴉，北風獵獵號谽谺。
凍雲不開天雨雪，漫空作態紛橫斜。
披衣起立儘蕭散，睥睨神巧令人嗟。
深山荒怪號狐兔，古木蜿蜒蟠龍蛇。
空林野鶻棲又起，寒簷饑雀喧且呀。
斷橋古埭欲無路，孤城疊鼓方停撾。
老農嘻嘻慶豐樂，羈旅瑣瑣愁荒遐。
酒壚群聚澆毷氉，市樓歌吹聞嘔啞。
縱觀山川絕塵土，坐嘆造物真空花。
世間萬事蕉覆鹿，回首二曜如奔車。
老仙騎鯨東海去，誰尚風雅排淫哇。
遺音妙寄不可續，嗟我悵望迷天涯。
蕭蕭竹屋白晝閴，俗子不到山人家。
呼童屏置勿舉飲，石鼎且試曾坑茶。